b'\n_START_ARTICLE_\nPalp\xc3\xadgrads\n_START_SECTION_\nDescripci\xc3\xb3\n_START_PARAGRAPH_\nEls palp\xc3\xadgrads s\xc3\xb3n els "cosins" petits dels telif\xc3\xb2nids, de mitjana mesuren 1,5 mm de longitud i no superen els 3 mm de llarg\xc3\xa0ria. L\'exoesquelet \xc3\xa9s prim, p\xc3\xa0l\xc2\xb7lid i est\xc3\xa0 segmentat. L\'abdomen tamb\xc3\xa9 est\xc3\xa0 segmentat i en el seu extrem m\xc3\xa9s posterior presenta un flagel en forma de fuet. Aquest fuet est\xc3\xa0 constitu\xc3\xaft per 15 parts o segments, o "articles", i pot mesurar fins a la meitat de la longitud total de l\'animal. Cada segment del flagel cont\xc3\xa9 cerres, que donen a tot el flagel l\'aspecte d\'un raspall per a netejar ampolles. La closca est\xc3\xa0 dividida en dues plaques entre el tercer i quart parell de potes. No tenen ulls._NEWLINE_Com en alguns altres ar\xc3\xa0cnids, el primer parell de potes s\'ha modificat per a fer-se servir com a \xc3\xb2rgans sensitius, i es mantenen allunyades de terra mentre caminen. Tanmateix, rarament els palp\xc3\xadgrads utilitzen els seus pedipalps per a locomoci\xc3\xb3, aleshores sembla que l\'animal camina sobre cinc parells de potes._NEWLINE_Alguns palp\xc3\xadgrads tenen tres parell de sacs pulmonars abdominals, tot i que aquests no s\xc3\xb3n pulmons laminars veritables, ja que no hi ha cap resta de les lamel\xc2\xb7les en forma de fulla caracter\xc3\xadstiques que defineixen aquest tipus de pulmons. Tanmateix, moltes esp\xc3\xa8cies no tenen \xc3\xb2rgans respiratoris i respiren directament a trav\xc3\xa9s de la cut\xc3\xadcula.\n_START_SECTION_\nEcologia i comportament\n_START_PARAGRAPH_\nLes esp\xc3\xa8cies de palp\xc3\xadgrads viuen als terres humits dels tr\xc3\xb2pics i subtr\xc3\xb2pics. Algunes esp\xc3\xa8cies s\'han trobat en sorres de coral poc profundes i a platges tropicals. A Europa, s\'han trobat en coves i espais subterranis. Necessiten entorns humits per a sobreviure, i sempre s\'amaguen de la llum, per aix\xc3\xb2 es troben sovint a la terra humida sota pedres i roques enterrades. Es troben a tots els continents, exceptuant l\'\xc3\x80rtic i les regions Ant\xc3\xa0rtiques. Els palp\xc3\xadgrads terrestres tenen cut\xc3\xadcules hidr\xc3\xb2fobes, per\xc3\xb2 les esp\xc3\xa8cies litorals (habitants de platges) poden passar f\xc3\xa0cilment a trav\xc3\xa9s de la superf\xc3\xadcie de l\'aigua._NEWLINE_Se\'n sap molt poca cosa sobre el comportament dels palp\xc3\xadgrads. Es creu que s\xc3\xb3n depredadors com els seus parents m\xc3\xa9s grans, alimentant-se d\'animals min\xc3\xbasculs en el seu h\xc3\xa0bitat. Tanmateix, els seus quel\xc3\xadcers s\'han descrit com "m\xc3\xa9s similar a un raspall o pinzell que als f\xc3\xb2rceps d\'un depredador", i s\'ha observat que l\'esp\xc3\xa8cie Eukoenenia spelaea s\'alimenta de cianobacteris. Els seus h\xc3\xa0bits d\'aparellament no s\xc3\xb3n coneguts, excepte que ponen uns pocs ous de mida relativament gran cada vegada.\n_START_SECTION_\nClassificaci\xc3\xb3\n_START_PARAGRAPH_\nL\'any 2003 s\'havien descrit unes 79 esp\xc3\xa8cies de palp\xc3\xadgrads a tot el m\xc3\xb3n, distribu\xc3\xafdes en dues fam\xc3\xadlies que contenen un total de 7 g\xc3\xa8neres. Les dues fam\xc3\xadlies es diferencien per la pres\xc3\xa8ncia de sacs ventrals als esternites IV-VI en els Prokoeneniidae, i la seva absc\xc3\xa8ncia als Eukoeneniidae._NEWLINE_S\'ha descrit un \xc3\xbanic f\xc3\xb2ssil d\'una esp\xc3\xa8cie de palp\xc3\xadgrad. Va ser trobat a Onyx Marble, Arizona, i probablement \xc3\xa9s del Plioc\xc3\xa8. No es coneix amb certesa a quina fam\xc3\xadlia pertany. Altres publicacions m\xc3\xa9s antigues fan refer\xc3\xa8ncia a un f\xc3\xb2ssil de palp\xc3\xadgrad (o animal similar a un palp\xc3\xadgrad) del Jur\xc3\xa0ssic de la calc\xc3\xa0ria de Solnhofen a Alemanya, per\xc3\xb2 ja s\'ha demostrat que es tracta d\'un f\xc3\xb2ssil d\'insecte mal identificat.'